کندهار کې د پولیو تازه پیښه ثبت شوې
د عامې روغتیا وزارت چارواکي وایې، چې د کندهار ولایت د خاکریز ولسوالۍپه باغکه سیمه کې یو دولس میاشتنی هلک په پولیو یا د ماشومان د ګوزڼ په ناروغۍ اخته شوی دی.
د کندهار ولایت روغتیایې چارواکي وایي، د روان عیسوي کال له پیل راهیسې په دې ولایت کې د پولیو یا د ماشومان د ګوزڼ پيښو شمېر څلور ته ورسید، چې دا دوی ته د اندیښنې وړه مسله ده. د کندهار ولایت د عامې روغتیا ریس ډاکټر عبدالقیوم پخلا امریکا غږ آنشنا راډیوته وویل، چې د خاکریز ولسوالۍباغکه شاولیکوټ ولسوالۍ ته نږدې سرحدي سیمه ده او له تېر نږدې یو کال راهیسې د دولت د سله والو مخالفینو لخوا د پولیو واکسین پر تطبیق بندیږ لګول شوی دی. ډاکټر پخلا زیاتوي، چې دغه یو کلن ماشوم یوازې یو ځل د پولیو یا د ماشومان د ګوزڼ واکسین اخیستې دی. هغه وویل" کله چې ددغه هلک کورنۍ له خاکریز ولسوالۍ څخه د کندهار ښار ته راځي، په لاره کې د واکسین د سیار ټیمونه له خوا ورته واکسین ور کول کیږي، چې یوازې یو ځل واکسین شوی وو". د افغانستان له روغتیا وزارت سرهنړیوالې همکارې ادارې په کندهار ولایت کې د پولیو د مثبتو پيښو په زیاتیدو اندیښنه ښودلې او وایي، چې د افغانستانجنوبې سیمې د پولیو ویروس له جدي ګواښ سره مخا مخ دي. په افغانستان کې د یونیسف د پولیو د همغږۍ د برخې مسئول سید کمال شاه امریکا غږ آشنا راډیو ته وویل، که چېرې په روان کال کې د دې ناروغۍ مخه ونه نیول شي، نو زیات شمېر ماشومان به پرې اخته شي. هغه زیاته کړه، چې د پولیو یا د ماشومان د ګوزڼ د مخ نیوي یوازنې د حل لار، هر یو ماشوم ته د پولیو واکسین څاڅکي رسول دي. هغه وویل"د پولیو ویروس د خپریدو مخ نیوی د قومي مشرانو، دیني عالمانو او د کورنیو ګډې همکارۍ پورې اړه لري، دوی باید په دې برخه کې له روغتیایي ټیمونه سره همکاري وکړي چې تر پنځو کلونو ښکته هر یو ماشوم ته د پولیو ضد واکسین ورسیږي". د روان ۲۰۱۸ عیسوي کال له پيل راهیسې په افغانستان کې د پولیو یا د ماشومان د ګوزڼ د مثبتو پيښو شمېر شپږو ته ورسید، چې یوه په ننګرهار، یوه په کنړ او څلور پیښې په کندهار ولایت ثبت شوي دي. تیر عیسوي کال په افغانستان کې د پولیو یا د ماشومان د ګوزڼ شمېر ۱۴ مثبتې پيښې ثبت شوې وې. افغانستان، پاکستان او نایجریا د نړۍ له هغو هیوادونو څخه دي چې لا تراوسه پورې پکې د پولیو ویروس په کې موجود دی. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي